[{"text_idx": "#000005", "text": "S\u030cimpans vo\u0303ib mo\u0303jutada loomaaia to\u0308o\u0308korraldust soojade suhetega"}, {"text_idx": "#000006", "text": "S\u030cimpans Tallinna loomaaias. Autor/allikas: Tallinna loomaaed"}, {"text_idx": "#000007", "text": "Kuivo\u0303rd la\u0308hedaseks kujuneb talitaja ja looma-aialooma vaheline suhe, so\u0303ltub looma liigist ja sellest, kuivo\u0303rd sarnane on tema suhtlusstiil inimese omale. Inimesele mitmeti sarnast s\u030cimpansit koheldakse kui eraldi isiksust, samas kui krokodilliga la\u0308vivad talitajad vaid minimaalselt, kirjutab Tartu U\u0308likooli zoosemiootika doktorant Mirko Cerrone."}, {"text_idx": "#000008", "text": "\"Arvan, et praeguses teaduskirjanduses alahinnatakse talitajate rolli ja keskendutakse pigem sellele, kuidas mo\u0303jutavad loomaaiaasukaid ku\u0308lastajad. Minu meelest on see loomuvastane. Talitaja veedab ju loomadega ko\u0303ige rohkem aega,\" selgitab Mirko Cerrone ja lisab, et soovis ta\u0308ita talitajaid puudutava tu\u0308himiku erialakirjanduses."}, {"text_idx": "#000009", "text": "Huvi liikidevaheliste suhete vastu tekkis doktorandil Tallinna loomaaias tundide kaupa s\u030cimpansite ja talitajate la\u0308vimist ja\u0308lgides. Ta tegi uurimuse jaoks kolme talitajaga kaheosalised kvalitatiivsed intervjuud. Intervjuu esimeses osas uuris Cerrone loomaaias ja\u0308lgitavate regulatsioonide ja talitajate endi tausta kohta. Teise osa ku\u0308simused puudutasid so\u0303nalist ja mitteso\u0303nalist suhtlust loomadega, talitajate endi hinnangut oma hoolealustega la\u0308bisaamisel ja talitajate to\u0308o\u0308vo\u0303tteid."}, {"text_idx": "#000010", "text": "Loomaliikidest keskendus Cerrone oma uuringus s\u030cimpansitele, ka\u0308a\u0308busmarmosettidele ja harikrokodillidele. Selline valik sai doktorandi so\u0303nul tehtud mitmel po\u0303hjusel. \"Varasemad uuringud on na\u0308idanud, et ku\u0308lastajaid huvitab loomaaias tu\u0308poloogiliselt u\u0308sna kitsas valik loomi,\" u\u0308tleb ta. \"Ku\u0308lastajaid huvitavad eeska\u0308tt imetajad. Samuti eelistavad nad vaadata va\u0308iksemaid loomaru\u0308hmi, sest nii on iga loom paremini a\u0308ra tuntav. Veel eelistatakse loomi, kes on inimese mo\u0303o\u0303tu vo\u0303i inimesest tunduvalt suuremad.\""}, {"text_idx": "#000011", "text": "Kolm valitud liiki olid sedapalju erinevad, et vo\u0303imaldasid kontrollida ko\u0303iki ku\u0308lastajate eelistusi . Cerrone vaatles kolme s\u030cimpansit, kes on inimesega mitmeti a\u0308a\u0308rmiselt sarnased loomad. Ka\u0308a\u0308busmarmosette oli tema uuritud ru\u0308hmas 20 ringis ning mo\u0303o\u0303tmetelt on need Ameerika mandrilt pa\u0308rit pa\u0308rdikud va\u0308ga va\u0308ikesed. Kaks uuritud harikrokodilli on aga inimesest tublisti suuremad, vo\u0303ides kasvada kuni kuue meetri pikkuseks."}, {"text_idx": "#000012", "text": "S\u030cimpans on isiksus, krokodill meenutab taime"}, {"text_idx": "#000013", "text": "Esmalt huvitas Mirko Cerronet, kuidas talitajad erinevate loomadega suhtlevad ja kuidas neid suhteid mo\u0303testavad. \"Pu\u0308u\u0308dsin mo\u0303ista, kuidas liigi inimesega sarnane kehaehitus, suhtlusviis ja sotsiaalelu mo\u0303jutavad talitaja vo\u0303imet mo\u0303ista iga looma individuaalseid vajadusi ja eelistusi,\" u\u0308tleb ta. Nimelt ka\u0308sitletakse erialakirjanduses loomade liigist la\u0308htuvaid vajadusi, kuid iga u\u0308ksikisendi vajadused on veel suuresti uurimata."}, {"text_idx": "#000014", "text": "Zoosemiootikule ei tulnud u\u0308llatusena, et kolmest vaadeldud liigist pidasid talitajad oma la\u0308vimist s\u030cimpansitega ko\u0303ige la\u0308hedasemaks. Eriti na\u0308hti isiksust ainsas vaadeldud isass\u030cimpansis."}, {"text_idx": "#000015", "text": "\"Talitajad vo\u0303isid kirjeldada ko\u0303iki kolme s\u030cimpansit individuaalsel tasandil,\" so\u0303nab Cerrone. \"Nad teadsid kolmiku eelistusi ja iseloomu ning vo\u0303isid jutustada nende kohta erinevaid lugusid. S\u030cimpansitest ra\u0308a\u0308giti nagu inimestest: neid nimetati \"targaks\", \"a\u0308rahellitatuks\" vo\u0303i \"tembutavaks\". Talitajad paistsid neid suhteid kalliks pidavat ja to\u0303desid, et on hoolealustesse kiindunud.\""}, {"text_idx": "#000016", "text": "Ka\u0308a\u0308busmarmosettide ja krokodillide vastu talitajad sa\u0308a\u0308rast empaatiat ei ilmutanud. Ehkki kummagi liigi esindajate isiksusi ei osatud ma\u0308rgata, olid sel oskamatusel erinevad po\u0303hjused. \"Talitajate so\u0303nul on igal marmosetil kindlasti oma iseloom. Paraku on marmosetid va\u0308ga va\u0308ikesed ja inimese jaoks u\u0308ksteisest raskesti eristatavad,\" selgitab doktorant."}, {"text_idx": "#000017", "text": "\"Krokodillid olid talitajate jaoks nagu elusad esemed, keda vo\u0303iks vo\u0303rrelda taimedega.\""}, {"text_idx": "#000018", "text": "Harikrokodillide puhul leidsid talitajad, et hoolealustel ja\u0308a\u0308b vajaka tunnetuslikest oskustest. Samuti leidsid nad, et korkodillil pole oma mo\u0303ttemaailma, isiksust vo\u0303i erilisi iseloomujooni. \"Krokodillid olid talitajate jaoks nagu elusad esemed, keda vo\u0303iks vo\u0303rrelda taimedega,\" ma\u0308rgib Cerrone. \"Po\u0303hjus on samas va\u0308ga bioloogiline: krokodillid on ko\u0303igusoojased. Suurem osa nende pa\u0308evast kulubki u\u0308lessoojenemisele ja puhkamisele. Palju nad ennast ei liiguta.\""}, {"text_idx": "#000019", "text": "Krokodillidega on keerulisem suhelda ka seeto\u0303ttu, et viimased ei saa end ha\u0308a\u0308le abil va\u0308ljendada. Ko\u0303igele krooniks on krokodillide suhtlus loomaias u\u0308ldse va\u0308ga piiratud. \"Nende eluviis on meie jaoks niivo\u0303rd vo\u0303o\u0303ras, et lo\u0303puks hakkamegi neid asjadega vo\u0303rdlema. To\u0303si ku\u0308ll, ohtlike asjadega, sest eks talitajad ju teavad, et krokodillide liikumatus on sageli na\u0308iline. Nad on ikkagi varitsejatest kiskjad, kes vo\u0303ivad ru\u0308nnata ko\u0303ige ootamatumal hetkel,\" u\u0308tleb Cerrone."}, {"text_idx": "#000020", "text": "Doktorandi so\u0303nul ei tohi unustada ka loomaaias kehtivaid kontaktiregulatsioone. Liigiti on need regulatsioonid erinevad: ka\u0308a\u0308busmarmosettidega tohib talitaja vabalt kokku puutuda, harikrokodilliga u\u0308ldse mitte. S\u030cimpansitega la\u0308vimisel kehtib kaitstud kontakti reegel ehk talitaja tohib ahve puudutada vaid tara vahelt."}, {"text_idx": "#000021", "text": "\"Selliseid regulatsioone on vaja, et tagada talitajate ja loomade ohutus,\" u\u0308tleb Cerrone. \"Samas ei maksa unustada, et need regulatsioonid mo\u0303jutavad talitajate ja loomade suhete laadi, la\u0308hedust ja sedagi, kuidas talitajad oma hoolealuste kohta arvamusi kujundavad.\""}, {"text_idx": "#000022", "text": "Talitaja suhted loomadega kujunesid suuresti va\u0308lja hoolealuste suhtlusviisi ja\u0308rgi. S\u030cimpansite ja inimeste sooja la\u0308vimise kasuks ra\u0308a\u0308kis na\u0308iteks to\u0303siasi, et lisaks 98 protsendile u\u0308hisele DNA-le on u\u0308hine ka kahe liigi so\u0303natu suhtluskeel. Mirko Cerrone so\u0303nul suudavad s\u030cimpansid naeratada ja naerda ning neil on ko\u0303rgeltarenenud huumorimeel. Nii polnud midagi imestada, et talitajad ra\u0308a\u0308kisid s\u030cimpansitest nagu lastest, kelle lemmikso\u0308o\u0308ke, -tegevusi ja talitajaeelistusi nad teadsid."}, {"text_idx": "#000023", "text": "\"Na\u0308iteks vo\u0303ivad s\u030cimpansid selgelt teada anda, mida nad pa\u0308eva jooksul teha tahaks. Talitajate so\u0303nul tahavad nad mo\u0303nikord joonistada, vahel aga hoopis mo\u0303ne to\u0308o\u0308 juures abiks olla,\" ra\u0308a\u0308gib zoosemiootik. Na\u0308iteks vo\u0303isid s\u030cimpansid tuua talitajale luua vo\u0303i pesukaltsu, kui viimane selle kuhugi puurialale oli unustanud. Ette oli tulnud ka juhus, kus s\u030cimpans hakkas puuri unustatud pesulapiga puuri klaasakent pesema. Vahel aga proovisid ahvid haiget saamist teeseldes talitajaid haneks to\u0303mmata ja maiustusi vo\u0303i ta\u0308helepanu saada."}, {"text_idx": "#000024", "text": "\"Ko\u0303ige huvitavam ongi see, et talitajad pidasid end s\u030cimpansite ru\u0308hma liikmeks,\" ma\u0308rgib Cerrone. \"Suhtlus s\u030cimpansitega oli nende meelest vajalik osa to\u0308o\u0308st, mis tagaks loomade heaolu. Ka\u0308a\u0308busmarmosettide ja eriti veel krokodillidega selline suhtlus nii vajalik ei tundunud.\""}, {"text_idx": "#000025", "text": "\"Ko\u0303ige huvitavam ongi see, et talitajad pidasid end s\u030cimpansite ru\u0308hma liikmeks.\""}, {"text_idx": "#000026", "text": "Ehkki marmosetid on samuti primaadid, kel on inimesega u\u0308ksjagu u\u0308hist DNAd, ei kutsunud ahvikeste ka\u0308itumine talitajates esile s\u030cimpansitele osutatavat soojust. Asi vo\u0303is olla marmosettide liialt erinevas suuruses, suhtlusstiilis vo\u0303i peremudelis. \"Talitajad pidasid marmosettide peresidemeid liialt keerukateks, et neid inimsuhtlusega segama minna. Kuigi talitajad pakuvad marmosettidele erinevaid tegevusvahendeid, pole see u\u0308hegi marmoseti palvel, vaid lihtsalt standardpraktika.\""}, {"text_idx": "#000027", "text": "Suhtlusjaheduse spektri tagumises otsas paiknevad krokodillid, kellega talitajaid ei suutnud mingeid ta\u0308henduslikke suhteid luua. \"Kuna krokodillid on ko\u0303igusoojased, pole neid iga pa\u0308ev so\u0308o\u0308ta vaja. See aga ta\u0308hendab ilmselgelt va\u0308hemat la\u0308vimist talitajaga,\" ra\u0308a\u0308gib Cerrone ja lisab, et harikrokodill on teaduskirjanduse andmetel ko\u0303ige agressiivsem, aga ka eluviisilt u\u0308ksildane krokodilliliik."}, {"text_idx": "#000028", "text": "\"Vo\u0303ime siit ja\u0308reldada, et teatud u\u0308ksikutel loomadel, praegusel juhul siis kolmel s\u030cimpansil, on vo\u0303ime loomaaias institutsiooni-tasandil muutusi esile kutsuda,\" to\u0303deb doktorant. Samas koheldakse na\u0308iteks krokodille lihtsalt talitusno\u0303uete piires. See ta\u0308hendab, et kui talitaja ei na\u0308e krokodilli isiksusena, ei saa loom ka vo\u0303imalust enda kohtlemist kuidagi mo\u0303jutada."}, {"text_idx": "#000029", "text": "Mirko Cerrone so\u0303nul eelistavad inimesed paratamatult u\u0308htesid loomaliike teistele. Teadlased nimetavad armastatud loomaliikide ru\u0308hma \"karismaatiliseks megafaunaks\". \"Sinna ru\u0308hma kuuluvad teatud suured loomaliigid nagu elevandid, kaelkirjakud, lo\u0303vid, tiigrid, pingviinid, pandad ja nii edasi. Pole juhuslik, et just neid loomi kujutatakse u\u0308le maailma loomaaedade logodel ko\u0303ige sagedamini,\" u\u0308tleb doktorant. Samuti kasutatakse nende loomade pilte, et juhtida ta\u0308helepanu liigikaitsemuredele."}, {"text_idx": "#000030", "text": "\"Inimesed eelistavad u\u0308ldiselt loomi, kellel on otsevaatavad silmad ja kes on suuruselt inimese mo\u0303o\u0303tu vo\u0303i tunduvalt suuremad. Lisaks vo\u0303luvad inimesi keeruka suhtluselu ja va\u0308rviku\u0308llase va\u0308limusega loomad,\" to\u0303deb zoosemiootik. Kuna imetajad vastavad neile eelistustele ko\u0303ige paremini, on just nemad paljude inimeste lemmikud. Nii saab ka mo\u0303istetavaks, miks inimestele ei meeldi putukad, roomajad vo\u0303i kahepaiksed, kui ehk armsaks peetavad kilpkonnad va\u0308lja arvata."}, {"text_idx": "#000031", "text": "\"Inimesed eelistavad u\u0308ldiselt loomi, kellel on otsevaatavad silmad ja kes on suuruselt inimese mo\u0303o\u0303tu vo\u0303i tunduvalt suuremad.\""}, {"text_idx": "#000033", "text": "Cerrone soovitab uuringu ja\u0308rel talitajatel teadvustada oma kallutatust ja suhtuda ko\u0303igisse liikidesse avatult; eriti neisse liikidesse, kes on inimesest va\u0308ga erinevad."}, {"text_idx": "#000034", "text": "\"Kui raske see ka poleks, peaksime iga looma hoolikalt ja\u0308lgima ja tema vajadusi kuulda vo\u0303tma,\" u\u0308tleb ta. \"Kuigi see pole alati silmna\u0308htav, ilmutavad ko\u0303ik loomaliigid u\u0308ksjagu individuaalsust, millega tasuks loomaaia to\u0308o\u0308korralduses arvestada.\""}, {"text_idx": "#000036", "text": "Jaava makaagid kasutavad kive seksleludena"}, {"text_idx": "#000038", "text": "Tallinna loomaaia s\u030cimpans Betty vo\u0303itleb terviseprobleemidega"}, {"text_idx": "#000039", "text": "78 000 tundi vaatlusi: s\u030cimpansid ja inimesed valivad so\u0303pru sarnaselt"}, {"text_idx": "#000041", "text": "Krokodillide eellased ka\u0308isid kahel jalal"}, {"text_idx": "#000042", "text": "Metsloomadega kokkupo\u0303rgete arv on viimaste aastatega kasvanud"}, {"text_idx": "#000043", "text": "Karantiiniaeg muutis Pa\u0308rnu va\u0308ikeloomaaia asukad inimkartlikuks"}, {"text_idx": "#000044", "text": "Koer pa\u0308a\u0308staks omaniku, kui ta vaid oskaks"}, {"text_idx": "#000045", "text": "Meremees na\u0308gi Kopli lahes delfiine"}, {"text_idx": "#000047", "text": "Inimesed annetavad meelsamini suurte ja kirjukarvaliste loomade pa\u0308a\u0308stmiseks"}, {"text_idx": "#000048", "text": "Eesti rahvuskala elab La\u0308a\u0308nemeres arvatust poole va\u0308hem"}, {"text_idx": "#000049", "text": "Kabli linnujaam aitas na\u0308idata kiilide su\u0308gisra\u0308nnet"}, {"text_idx": "#000050", "text": "Ka antiaine kukub ikkagi allapoole"}, {"text_idx": "#000052", "text": "Va\u0308ljasuremisohus olev lendorav vajab ja\u0308tkuvalt kaitset"}, {"text_idx": "#000054", "text": "Maa ja\u0308rgmine hiidmanner vo\u0303ib suuresti olla eluko\u0303lbmatu"}, {"text_idx": "#000055", "text": "Astronoom: virmalisi na\u0308eb sageli veel kolm-neli aastat"}, {"text_idx": "#000056", "text": "Ornitoloog: praegu on ha\u0308sti mitmekesine ra\u0308ndeaeg"}, {"text_idx": "#000057", "text": "Suur linn teeb linnu silmad va\u0308ikseks"}, {"text_idx": "#000058", "text": "Galerii: testi end, kas tunned neid Eesti seeni?"}, {"text_idx": "#000059", "text": "Lugeja ku\u0308sib: mida teha, kui voodilutikad vo\u0303imust vo\u0303tavad?"}, {"text_idx": "#000060", "text": "Eesti kalandus on kestlik, aga murekoht on tursk ja angerjas"}, {"text_idx": "#000063", "text": "TTU\u0308 teadlased: platvormito\u0308o\u0308tajate alava\u0308a\u0308rtustamine varjutab u\u0308kssarviku edulugu"}, {"text_idx": "#000064", "text": "Briti uuring tembeldab suure osa internetikasutajatest so\u0303ltlasteks"}, {"text_idx": "#000066", "text": "Tartu U\u0308likool valis uued dekaanid esimeses voorus"}, {"text_idx": "#000068", "text": "Viis vastust kimbutavate herilastega toime tulemiseks"}, {"text_idx": "#000069", "text": "Tartu U\u0308likooli teadlased aitasid avastada mullas ka\u0308iva globaalse so\u0303ja"}, {"text_idx": "#000070", "text": "Kas o\u0308o\u0308liblikat peibutasid to\u0303esti Ronaldo pisarad?"}, {"text_idx": "#000071", "text": "Maailma vastupidavaimate loomade saladused hakkavad paljastuma"}, {"text_idx": "#000072", "text": "Virtuaaltuur: Tallinna loomaaia ja\u0308a\u0308karud said viimaks uue kodu"}, {"text_idx": "#000073", "text": "Doktorito\u0308o\u0308: hundid on paremad isad kui koerad"}, {"text_idx": "#000074", "text": "Kuradil on va\u0308hk, ta jookseb vo\u0303idu ajaga"}, {"text_idx": "#000076", "text": "Hiiglaslik viirus tekitas tulise vaidluse"}]